Je Aymes de Trelay, escuiers, et je Secile, sa fame, faisons savoir à touz ces qui verront ces lettres que nous vendons, baillons et quittons à noble dame Lore, fame çay en arriers le noble baron Jehan, conte de Bourgoigne et signour de Salins, et à ses hoirs, Lambert, de Loncochon, et son frere et lour mex et lour tenement, et tel droit et tel raison con nous avions ou pooions avoir à Loncochon, pour vint et cinc livres de viennois, lesquex nous avons receu de ladite dame Lore en bons deniers nombrez, et desquex nous nos tenons pour bien paiez. Et ceste vendue faisons nous par le loux et par la volunté expresse de Jehan, nostre hoir et nostre fil... En tesmoignaige de laquel chose, nous avons fait metre en ces lettres le seal dou religious home l’abbé de Buyllon... Ce fut fait l’an de l’incarnacion Nostre Signour qui corroit per mil CC et sexante et nuef, ou mois de septembre.